SKRIFTLIG FORESPØRGSEL P-2614/00

af Monica Frassoni (Verts/ALE) til Kommissionen

(25. juli 2000)

Om: Boligprojekt i Is Arenas, Sardinien, Italien

Kommissionen har sendt Italien en åbningsskrivelse på grund af en formodet overtrædelse af direktiv 85/337/EØF, 79/409/EØF og 92/43/EØF i forbindelse med opførelsen af et boligkompleks på et område af fællesskabsinteresse i Is Arenas (Narbolia) på Sardinien. I samme område er der allerede foretaget infrastrukturarbejder, anlagt veje, golfbaner og parker og opført prøvehuse, uden at der er foretaget nogen miljøindvirkningsvurdering. Regionen Sardinien har endnu ikke truffet foranstaltninger til at genoprette eller undgå en yderligere forværring af miljøet på de berørte steder. Golfbanernes vandbehov risikerer at bringe områdets vandførende lag og dermed skoven i fare. Samtidig lider skoven som følge af den langvarige tørke, der har ramt øen, og på grund af hvilken Sardinien for nylig har anmodet den italienske regering om at blive erklæret for katastroferamt område. Under miljøminister Bordons besøg i området den 26. juni 2000 erklærede regionsrådsmedlemmet med ansvar for miljø, Pani, på regionens vegne, at man var rede til at foretage en miljøindvirkningsvurdering af det ovenfor nævnte boligprojekt. Imidlertid har den regionale forvaltning endnu ikke oprettet noget kontor for miljøindvirkningsvurdering og aldrig foretaget nogen miljøindvirkningsvurdering af andre forelagte boligprojekter, hvilket afgjort ikke kan give nogen garanti for en korrekt og upartisk procedure. Desuden har regionen ikke udtalt sig om indvirkningen af de arbejder, der allerede er udført på stedet. I mellemtiden har det ifølge dagbladet La Nuova Sardegna af 29. juni vist sig, at Selskabet Is Arenas srl. skulle have til hensigt at gå til domstolene for at undgå en miljøindvirkningsvurdering, som ville lægge hindringer i vejen for dets projekt.

Kan Kommissionen sikre, at miljøindvirkningsproceduren vil blive anvendt på hele boligprojektet og ikke blot på en del af dette, således som for nylig antydet af regionen selv, som har forsøgt at udelukke det første hotel med 300 sengepladser fra proceduren?

Kan Kommissionen sikre, at der under miljøindvirkningsproceduren vil blive taget hensyn til de skader, som de allerede færdiggjorte arbejder, især golfbanerne, har forårsaget? Kan den garantere, at der vil blive truffet sådanne foranstaltninger, som er nødvendige for at genoprette miljøet i området?

Kan Kommissionen sikre, at offentligheden vil blive hørt, og at der vil blive taget hensyn til alternative projektløsninger og/eller alternative områder?

Svar afgivet på Kommissionens vegne af Margot Wallström

(3. oktober 2000)

En vurdering af virkningerne på miljøet (VVM), der kun dækker en del af et bestemt projekt, og hvorfra oplysningerne ikke tilgår offentligheden, og denne heller ikke høres herom, er ikke i overensstemmelse med fællesskabslovgivningen om VVM (Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) samt Rådets direktiv 97/11/EF af 3. marts 1997(2) om ændring af Rådets direktiv 85/337/EØF).

For så vidt angår spørgsmål om miljøskader og genopretningsforanstaltninger, henvises det ærede medlem til svaret på hendes egen skriftlige forespørgsel E-1038/2000(3).

(1) EFT L 175 af 5.7.1985.

(2) EFT L 73 af 14.3.1997.

(3) EFT C 89 E af 20.3.2001.